தியன்வென்-1

தியன்வென்-1 (Tianwen-1; TW-1) என்பது செவ்வாய்க் கோளிற்கு தானியங்கி விண்கலம் ஒன்றை அனுப்பும் சீன தேசிய விண்வெளி நிறுவனத்தின் ஒரு திட்டம் ஆகும். இவ்விண்கலத்தில் சுற்றுக்கலன், ஒளிப்படக் கருவி, தரையிறங்கி, சுரோங் செவ்வாய்த் தரையுளவி ஆகியன அடங்கியுள்ளன. மொத்தமாக 5 தொன் எடையுள்ள இந்த விண்கலம் 13 அறிவியல் கருவிகளை எடுத்துச் சென்றது. செவ்வாய்க்குச் செலுத்தப்பட்ட அதிகூடிய எடையுள்ள விண்கலம் இதுவாகும்.

இவ்விண்கலம் 2020 சூலை 23 இல் வென்சாங் ஏவுதளத்தில் இருந்து வெற்றிகரமாக லாங் மார்ச் 5 என்ற மீகன செலுத்தூர்தியில் ஏவப்பட்டது. 7 மாதங்களின் பின்னர் இது 2021 பெப்ரவரி 10 இல் செவ்வாயின் சுற்றுப்பாதையை அடைந்தது. அடுத்த மூன்று மாதங்களுக்கு இவ்விண்கலம் தரையிறங்குவதற்குப் பொருத்தமான இடத்தை ஆராய்ந்தது. அதன் பின்னர் 2021 மே 14 அன்று தரையிறங்கி/தரையுளவி ஆகியன அடங்கிய மேற்பகுதி தரையிறங்கும் கட்டம் ஆரம்பமானது. செவ்வாயின் வளிமண்டல நுழைவை மேற்கொண்டு, அதைத் தொடர்ந்து வான்குடையின் கீழ் மெதுவாகத் தரையிறங்க ஆரம்பித்தது. தரையிறங்கி செவ்வாய்க் கோளில் பின்நோக்கிய உந்துகை மூலம் மென்மையான தரையிறங்கலை வெற்றிகரமாக நிறைவு செய்தது. வெளியிடப்பட்ட அறிக்கைகளின்படி, தரையிறங்கிய நேரம் 2021 மே 14, 23:18 (ஒசநே) ஆகும். சிறிது நேரத்தின் பின்னர், சீன தேசிய விண்வெளி நிர்வாகம் இதனை உறுதிப்படுத்தியது.

 மேற்கோள்கள் 

பகுப்பு:சீன விண்வெளித் திட்டங்கள்
பகுப்பு:செவ்வாய்த் திட்டங்கள்
பகுப்பு:2020 இல் அறிவியல்
பகுப்பு:2021 இல் அறிவியல்